钦定古今图书集成/明伦汇编/官常典/第454卷 > 夏侯惇
## 钦定古今图书集成/明伦汇编/官常典/第454卷 > 夏侯惇

按《魏志》本传，“惇字元让，沛国谯人，夏侯婴之后也。年
十四就师学。人有辱其师者，惇杀之，由是以烈气闻。
太祖初起，惇常为裨将，从征伐。太祖行奋武将军，以
惇为司马，别屯白马。迁折冲校尉，领东郡太守。太祖
征陶谦，留惇守濮阳。张邈叛迎吕布，太祖家在鄄城，
惇轻车往赴，适与布会，交战，布退还，遂入濮阳，袭得”
惇军辎重，遣将伪降，共执持惇，责以宝货，惇军中震
恐。惇将韩浩乃勒兵屯惇营门，召军吏诸将皆案甲
当部，不得动，诸营乃定。遂诣惇所，叱持质者：“汝等凶
逆，乃敢执劫大将军，复欲望生邪？且吾受命讨贼，宁
能以一将军之故而纵汝乎？”因涕泣谓惇曰：“当奈国
法何！”促召兵击持质者。持质者惶遽叩头言：“我但欲
乞资用去耳。”浩数责，皆斩之。惇既免，太祖闻之，谓浩
曰：“卿此可为万世法。”乃著令：“自今已后，有持质者，皆
当并击，勿顾质。”由是劫质者遂绝。太祖自徐州还，惇
从征吕布，为流矢所中，伤左目。复领陈留、济阴太守，
加建武将军，封高安乡侯。时大旱，蝗虫起，惇乃断太
寿水作陂，身自负土，率将士劝种稻，民赖其利。转领
河南尹。太祖平河北，为大将军。后拒邺，破，迁伏波将
军，领尹如故，使得以便宜从事，不拘科制。建安十二
年，录惇前后功，增封邑千八百户，并前二千五百户。
二十一年，从征孙权还，使惇都督二十六军，留居巢。
赐伎乐名倡，令曰：“魏绛以和戎之功，犹受金石之乐，
况将军乎！”二十四年，太祖军击破吕布军于摩陂，召
惇常与同载，特见亲重，出入卧内，诸将莫得比也。拜
前将军，督诸军还寿春，徙屯召陵。文帝即王位，拜惇大将军，数月薨。惇虽在军旅，亲迎师受业。性清俭，有
馀财，辄以分施，不足，资之于官，不治产业。谥曰忠侯。
子充嗣。帝追念惇功，欲使子孙毕侯，分惇邑千户，赐
“惇七子二孙爵，皆《关内侯》。”

按注《魏书》曰：“时诸将皆受魏官号，惇独汉官，乃上疏
自陈不当不臣之礼，太祖曰：‘吾闻太上师臣，其次友
臣。夫臣者，贵德之人也。区区之魏，而臣足以屈君乎’？
惇固请，乃拜为前将军。”